Swipps forhandlere mødes i denne uge med topfolk fra Danske Bank for at lukke en aftale om et fremtidigt samarbejde, erfarer Finans. Det kan give Nets en ny, magtfuld konkurrent. Jyske Banks ageren vækker undren.

Kristoffer Brahm, f. 1973, er journalist på Finans og har beskæftiget sig med erhvervsjournalistik siden 2001. Han har skrevet om privatøkonomi, lavet undersøgende journalistisk og dækker i dag finanssektoren. Har bl.a. afdækket, at myndighederne i årevis opkrævede ejendomsskatter ulovligt, hvilket førte til en tilbagebetaling på 1,2 mia. kr. til borgerne, ligesom han har afsløret, at danskere er blevet afkrævet skat af fiktive aktiegevinster, hvilket fik daværende skatteminister Kristian Jensen (V) til at ændre loven. Kristoffer er en passioneret kunstsamler og trods de senere års mange skuffelser stadig en forholdsvis passioneret tilhænger af fodboldklubben AGF.

Claus Iversen, f. 1973, er finansredaktør på Finans. Claus har læst Statskundskab og Medievidenskab på Aarhus Universitet og har arbejdet som finansreporter i mange år. Han begyndte sin journalistiske karriere på Altinget.dk i 2001, hvor han som redaktør var med til at udvikle sitets fagspecifikke nyhedsbreve. Udover at have arbejdet fire år på Berlingske Tidendes Business-redaktion har Claus også prøvet kræfter med presse- og kommunikationsarbejde i såvel landbrugets brancheorganisation – det daværende Landbrugsraadet – som i Danske Bank. Han er en ivrig løber – dog ses han ikke så ofte på landevejene, som da han som ungdomsløber hentede op til flere guldmedaljer hjem.

Danske Bank og bankerne bag Swipp er nu klar til at forhandle en fælles fremtid på plads.

Fra flere af hinanden uafhængige kilder erfarer Finans, at parterne i denne uge mødes for at gå i gang med realitetsforhandlinger om at koble de tilbageværende 70 banker bag Swipp på Danske Banks betalingsløsning Mobilepay.

Swipp og Mobilepay Mobilepay blev lanceret den 7. mai 2013 af Danske Bank og 25.000 danskere downloadede app'en den første dag.

På fire måneder rundede brugertallet 500.000 og i dag benytter 3,2 mio. danskere på Mobilepay.

Swipp blev lanceret i juni 2013 og har 71 pengeinstitutter (men ikke Danske Bank) i ejerkredsen.

Mobilepay ventes at passere 180 mio. transaktioner i år, mens lækkede tal fra Swipp tyder på, at tjenesten før Nordeas exit ville lande på ca. 5 mio. transaktioner.

Den 13. oktober meddelte Nordea, at banken forlader Swipp for at gå sammen med Danske Bank om Mobilepay.

Det kan ende med et forhandlingsresultat allerede sidst på ugen, vurderer flere kilder, for sporet for forhandlingerne blev lagt i sidste uge, og derfor kan det gå hurtigt. Det mest realistiske scenario er, at parterne når frem til en løsning, som endegyldigt fjerner Swipp fra landkortet og gør Mobilepay til den tilbageværende mobile betalingsløsning, som alle banker benytter og bakker op om, men som Danske Bank ejer og bestemmer over.

Det vil presse Nets, og for bankerne er ønskescenariet, at en stærk og enig banksektor kan tvinge Nets til at blive en underleverandør til Mobilepay med det mobile dankort, som Nets lancerer i løbet af kort tid.

»Vi skal under forhandlingerne have afklaret indtrædelsesvilkår, pris, udtrædelsesbetingelser og almindelig governance,« siger en central kilde, som ønsker at forblive anonym.

På længere sigt er der mere musik i en løsning med Mobilepay. Central kilde i Swipp-kredsen.

Han peger på, at Swipp-kredsen ikke har kendskab til den aftale, som Nordea har indgået med Danske Bank, og derfor ikke ved, om man får en lige så god aftale som storbanken.

Lykkes det mod forventning ikke at lande en aftale med Danske Bank, er Swipp-bankerne klar til at lave en aftale med Nets. Men det er plan b for dem, erfarer Finans, og mens Swipps forhandlere er i en intens dialog med Danske Bank, så er der ingen aktuelle forhandlinger mellem Swipp og Nets. Det skal ikke forstås sådan, at de forhandlinger officielt er afbrudt, men linjen er død og bliver kun genoplivet, hvis Danske Bank-løsningen ender med at løbe ud i sandet.

»Hvis vi går over til Danske Bank, kan Nets se, at der begynder at tegne sig et alternativ til Nets. Det øger selvfølgelig vores forhandlingskraft overfor Nets betydeligt. Derfor kan vi sandsynligvis lave en god her og nu-aftale med Nets med en pæn betaling til os, men på længere sigt er der mere musik i en løsning med Mobilepay, som har kunderne og en masse innovationskraft. Når Nets lancerer det mobile dankort, vil de gerne have nogen til at bruge det, og hvis vi går sammen med Danske Bank, kan de blive nødt til at blive underleverandør til Mobilepay,« siger en anonym kilde i forhandlingerne.

Fundamentet for ugens forhandlinger mellem Danske Bank og Swipp blev støbt i sidste uge, hvor der var lys til langt ud på aftenen på kontorerne hos de advokater, der har skullet få formalia på plads, så der er et grundlag at forhandle ud fra. For hvis Swipp lukker, skaber banksektoren en slags monopol, idet de hidtidige to mobile betalingstjenester reduceres til en. Det betyder i praksis, at bankerne skal holde tungen lige i munden under forhandlingerne og gøre tingene i den rigtige rækkefølge, så de ikke efterfølgende kan klandres for at bryde de konkurrenceretlige regler. Det har kostet mange advokattimer at få det potentielle problem ryddet af vejen, men det er nu sket.

Konkurrencereglerne fastslår, at en aktør ikke må misbruge sin dominerende stilling f.eks. til at tage høje priser for at levere en betalingstjeneste til erhvervsvirksomheder, ligesom det heller ikke er tilladt at lave aftaler, som mærkbart begrænser konkurrencen. Konkurrence- og Forbrugerstyrelsen vil ikke forholde sig til den konkrete sag, og vil derfor ikke svare på, om en sammenlægning af Swipp og Mobilepay skaber en dominerende spiller på markedet. Hvis konkurrencemyndighederne vurderer, at Mobilepay er i direkte konkurrence med de fysiske betalingskort, kan konklusionen meget vel være, at der ikke skabes en dominerende aktør, og at konkurrencen ikke begrænses mærkbart, selv om Swipp lukkes ned.

Swipp-bankerne havde oprindeligt et fire mand stort forhandlingsudvalg, men Nordeas chef for privatkunder Torben Laustsen blev kylet ud af det, da Nordea til alles overraskelse for en lille måned siden annoncerede, at storbanken havde lavet en soloaftale med Danske Bank om Mobilepay bag om ryggen på partnerne i Swipp-kredsen. Derfor er det nu bankdirektør Anders Jensen fra Nykredit, bankdirektør Jan Svarre fra Sydbank og bankdirektør Jesper Schiøler fra Lån & Spar Bank, som forhandler på vegne af bankerne bag Swipp. De får assistance fra direktør Jan Kondrup fra de lokale pengeinstitutters forening, LOPI, og fra Søren Nicolaisen, som er direktør i Regionale Bankers Forening.

Bankdirektør Tonny Thierry Andersen har hidtil spillet en central rolle i forhandlingerne på vegne af Danske Bank, men han er taget til USA i denne uge, og derfor står bankdirektør Jesper Nielsen i spidsen for Danske Bank i ugens forhandlinger.

Der er stadig stor forundring og surhed i Swipp-kredsen over Nordeas håndtering af forløbet og en følelse af, at storbanken har snigløbet resten af fællesskabet med sine hemmelige soloforhandlinger med Danske Bank.

Men der er også en stor forundring over Jyske Banks ageren. Flere kilder fortæller til Finans, at ordførende direktør Anders Dam fra Jyske Bank længe internt har været den største kritiker af udviklingen i Swipp og beklaget sig over, at pengene fossede ud af butikken, uden at brugerne fossede ind. Ifølge kilderne havde han internt givet Swipps forhandlingsudvalg indtil den 1. november til at forhandle i fred og ro. Men den aftale sprang han fra, da han i forbindelse med fremlæggelsen af regnskabet for 3. kvartal den 27. oktober annoncerede bankens farvel til Swipp.

Ingen kan forstå, hvorfor han har brudt sin aftale med kredsen fem dage før, den udløb, for umiddelbart står Jyske Bank ikke til at vinde noget på at bryde ud kort tid før, at fællesskabet når frem til en løsning - sandsynligvis med Danske Bank, men ellers med Nets.

Det bedste bud hos kollegerne i Swipp-samarbejdet er, at Anders Dam gjorde det for at aflede opmærksomheden fra et skuffende kvartalsregnskab.

Jyske Bank har ikke ønsket at udtale sig om sagen. Det vil Swipp, Nets og Danske Bank heller ikke.